b'\n_START_ARTICLE_\nCaroline Wozniacki\n_START_SECTION_\nSpillestil\n_START_PARAGRAPH_\nWozniacki blev i starten af karrieren anset som en for sin alder komplet spiller, som konstant forbedrede sit spil. Hun er hurtig i sine bev\xc3\xa6gelser p\xc3\xa5 banen og har vist stor evne til at opsnappe bolde. Hendes st\xc3\xa6rkeste v\xc3\xa5ben indtil hun n\xc3\xa5ede toppen af ranglisterne i 2010, var en st\xc3\xa6rk bagh\xc3\xa5nd.  I perioden, hvor hun i f\xc3\xb8rste omgang toppede listerne 2010 - 2012 udviklede hun sit netspil, sin forh\xc3\xa5nd og sin serv, s\xc3\xa5 hun kunne spille mere offensivt. Trods denne taktiske udvikling blev hun f\xc3\xb8r Wimbledon 2012 kritiseret for at v\xc3\xa6re for passiv i sine indgreb og generelt placeret for langt tilbage p\xc3\xa5 banen. Chris Evert anklagede hende s\xc3\xa5ledes for at st\xc3\xa5 alt for langt tilbage p\xc3\xa5 banen, Det har v\xc3\xa6ret antydet, at hun er alt for afh\xc3\xa6ngig af sin far som tr\xc3\xa6ner, men i st\xc3\xb8rstedelen af karrieren har hun benyttet sig af ham - i alt fald som cheftr\xc3\xa6ner._NEWLINE_Hun er en fighter og ogs\xc3\xa5 mentalt utrolig st\xc3\xa6rk, hvilket har bidraget til mange af hendes sejre. _NEWLINE_Wozniacki er en s\xc3\xa5 kaldt "Tactical player", der indstiller sit spil efter modstandernes spillestil. Noget, der ogs\xc3\xa5 kendetegner hendes idoler s\xc3\xa5 som Steffi Graf og Martina Hingis. _NEWLINE_Der er af kommentatorer ogs\xc3\xa5 blevet n\xc3\xa6vnt at hendes spillestil er ekstremt opslidende \xe2\x80\x93 lidt som Rafael Nadals \xe2\x80\x93  hvilket muligvis vil pensionere hende som tennisspiller i en ung alder.\n_START_SECTION_\n2005 \xe2\x80\x93 2009\n_START_PARAGRAPH_\nCaroline Wozniacki blev i 2004 dansk seniormester og desuden k\xc3\xa5ret som \xc3\xa5rets fund i dansk idr\xc3\xa6t. \xc3\x85ret efter debuterede hun som seniorspiller i en alder af 15 \xc3\xa5r p\xc3\xa5 WTA-touren i Western & Southern Financial Group Women\'s Open d. 19. juli, hvor hun dog tabte sin f\xc3\xb8rsterundekamp mod turneringens topseedede spiller, men Wozniacki vandt senere p\xc3\xa5 \xc3\xa5ret over den etablerede topspiller Patty Schnyder. I december samme \xc3\xa5r vandt Wozniacki juniorturneringen Orange Bowl, som i juniorr\xc3\xa6kkerne anses for at v\xc3\xa6re det uofficielle verdensmesterskab._NEWLINE_I juli 2006 vandt Wozniacki som den f\xc3\xb8rste dansker i n\xc3\xa6sten 60 \xc3\xa5r en Wimbledon-titel (pigesingle).  Samme \xc3\xa5r havde hun n\xc3\xa5et finalen i Australian Open (pigesingle). Den 26. september 2006 m\xc3\xb8dte hun for f\xc3\xb8rste gang en top 10-spiller, schweizeren Martina Hingis, som da havde en placering som nummer 9. Her tabte Wozniacki 6-3, 6-2._NEWLINE_Caroline Wozniacki modtog Hans Justs Idr\xc3\xa6tspris 2006, som \xc3\xa5rligt tildeles til danske idr\xc3\xa6tsfolk, der er en v\xc3\xa6rdig repr\xc3\xa6sentant for deres respektive idr\xc3\xa6tsgren. Desuden blev hun tildelt Samsungs OL-ta\xc2\xadlentpris 2006, ligesom hun blev k\xc3\xa5ret som \xc3\x85rets Junior\xc2\xadspiller i Danmark.\n_START_SECTION_\n2008\n_START_PARAGRAPH_\nWozniacki vandt 75.000 dollar ITF-turnering i Ortisei, Italien, ved at sl\xc3\xa5 Alberta Brianti 4-6, 7-5, 6-3 i finalen i januar 2008. I marts vandt hun endnu en 75.000 dollars ITF-turnering, denne gang i Las Vegas, hvor hun i finalen besejrede f\xc3\xb8rsteseedede Akiko Morigami 6-3, 6-2._NEWLINE_I Qatar Open februar 2008 lykkedes det for f\xc3\xb8rste gang at besejre en top-10 spiller, da verdensranglistens nummer 9 Marion Bartoli m\xc3\xa5tte se sig besejret af det danske talent._NEWLINE_Den 18. juni vandt Wozniacki for f\xc3\xb8rste gang over en top-5 spiller, nemlig verdens nummer 4 Svetlana Kuznetsova, som blev sl\xc3\xa5et 6-2, 6-2 i International Women\'s Open._NEWLINE_August blev den hidtil mest succesrige m\xc3\xa5ned i karrieren for Wozniacki, idet hun _NEWLINE_3. august vandt Wozniacki sin f\xc3\xb8rste WTA-titel i Nordea Nordic Light Open i Stockholm, senere deltog i sommer-OL 2008, hvor hun i tredje runde blev sl\xc3\xa5et af Elena Dementieva, der senere vandt OL-turneringen, men allerede turneringen efter gav igen succes, da hun vandt  $600.000 WTA-turneringen Pilot Pen Tennis i New Haven, USA, 23. august. M\xc3\xa5neden sluttede med at hun n\xc3\xa5ede til fjerde runde i US Open. Her blev hun besejret af den senere finalist, Jelena Jankovi\xc4\x87._NEWLINE_28. september vandt hun sammen med Anabel Medina Garrigues sin f\xc3\xb8rste WTA-titel i double, da parret i China Open i finalen besejrede et kinesisk par._NEWLINE_5. oktober vandt Caroline Wozniacki sin 3. WTA-titel \xe2\x80\x93 denne gang i Japan. I november 2008 stillede Caroline op til Nordea Danish Open i sin f\xc3\xb8deby Odense. Hun var den suver\xc3\xa6nt h\xc3\xb8jest placeret i turneringen, og hun vandt den uden st\xc3\xb8rre modstand._NEWLINE_S\xc3\xa6sonens m\xc3\xa5l blev i l\xc3\xb8bet af \xc3\xa5ret gentagne gange h\xc3\xa6vet fra en plads i top-40 til top-20, og hun sluttede med sin hidtil h\xc3\xb8jeste placering som nr. 12.\n_START_SECTION_\n2009\n_START_PARAGRAPH_\nDet f\xc3\xb8rste betydelige resultat i denne s\xc3\xa6son kom, da Wozniacki i en turnering i Sydney n\xc3\xa5ede kvartfinalen, hvor hun tabte til Serena Williams, dog efter at have haft tre matchbolde. \xc3\x85rets f\xc3\xb8rste Grand Slam-turnering, Australian Open 2009, blev lidt af en skuffelse, da hun tabte allerede i tredje runde til den lokale, tidligere topspiller Jelena Dokic. _NEWLINE_\xc3\x85rets f\xc3\xb8rste sejr kom i double, da hun i WTA-turneringen i Memphis sammen med makkeren Victoria Azarenka gik helt til tops. Parret havde allerede i 2006 n\xc3\xa5et finalen samme sted, men tabte dengang. I samme turnerings singler\xc3\xa6kke var Wozniacki topseedet, men m\xc3\xa5tte i finalen se sig klart besejret af doublemakkeren Azarenka.\n_START_SECTION_\n2010\n_START_PARAGRAPH_\nWozniacki begyndte 2010 med en opvisningsturnering i Hong Kong, hvor hun tabte sine kampe i single, men vandt to mixdoublekampe med Stefan Edberg. I WTA-turneringen i Sydney tabte hun i f\xc3\xb8rste runde til Li Na. I den efterf\xc3\xb8lgende Australian Open, hvor hun for f\xc3\xb8rste gang i karrieren var blandt de otte h\xc3\xb8jst seedede, tabte hun i fjerde runde, igen til Li Na (i to s\xc3\xa6t), men kunne alligevel beholde sin WTA-plads som nr. 3, hvilket var den h\xc3\xb8jeste placering hun hidtil havde opn\xc3\xa5et._NEWLINE_Senere var hun seeded 2 i Indian Wells og n\xc3\xa5ede finalen, hvor hun blev sl\xc3\xa5et af Jelena Jankovi\xc4\x87. Finalepladsen gav hende alligevel nok point til at indtage WTA-andenpladsen. Ved Sony Ericsson Open i Miami, tabte hun i kvartfinalen til Justine Henin fra Belgien, der var vendt tilbage efter en l\xc3\xa6ngere pause. N\xc3\xa6ste turnering var Ponte Vedra Beach, hvor hun i finalen vandt over Olga Govortsova. Derefter deltog hun i The Family Circle Cup i Charleston, hvor hun n\xc3\xa5ede til semifinalen, som hun imidlertid tabte til Vera Zvonareva, da hun m\xc3\xa5tte tr\xc3\xa6kke sig p\xc3\xa5 grund af en alvorlig ankelskade._NEWLINE_Selv hun ikke var kommet sig helt efter skaden i Ponte Vedra Beach, deltog hun efterf\xc3\xb8lgende i flere turneringer i grusbanes\xc3\xa6sonen, og tabte da ogs\xc3\xa5 sine kampe tidligt i turneringerne i Stuttgart, Rom, Madrid og Warszawa. Alligevel blev hun seeded 3 i French Open, hvor hun fik sit bedste resultat hidtil p\xc3\xa5 Roland Garros, hvor hun uden s\xc3\xa6t-tab n\xc3\xa5ede fjerde runde, i hvilken hun m\xc3\xa5tte k\xc3\xa6mpe n\xc3\xa6sten tre timer for at sl\xc3\xa5 Flavia Pennetta fra Italien. I kvartfinalen tabte hun til Francesca Schiavone, der senere vandt turneringen._NEWLINE_I Aegon International deltog Wozniacki som forsvarende mester, men m\xc3\xa5tte tidligt forlade turneringen, der var hendes f\xc3\xb8rste turnering p\xc3\xa5 gr\xc3\xa6s i 2010. Wozniacki var seeded 3 i Wimbledon. Endestationen blev allerede i fjerde runde, hvor hun n\xc3\xa6sten blev ydmyget af Petra Kvitov\xc3\xa1._NEWLINE_Efter Wimbledon holdt hun en l\xc3\xa6ngere spillepause og var seeded 1 i den efterf\xc3\xb8lgende f\xc3\xb8rste danske WTA-turnering. Her vandt hun i finalen over Klara Zakopalova \xe2\x80\x93 \xc3\xa5rets anden WTA-titel. I Montreal vandt hun i semifinalen over Svetlana Kuznetsova og i finalen over Vera Zvonareva, hvilket gav \xc3\xa5rets tredje WTA-titel. I New Haven var Wozniacki top-seedet og slog i finalen Nadia Petrova, hendes tredje turneringssejr i tr\xc3\xa6k. Dermed blev hun ogs\xc3\xa5 nr. 1 i \xc3\xa5rets US Open Series._NEWLINE_Wozniacki var top-seedet i US Open, fordi verdenranglistens nummer et, Serena Williams fra USA, havde f\xc3\xa5et en alvorlig seneskade i foden kort efter Wimbledon-turneringen, der hende ude resten af 2010. Wozniacki spillede sig igennem til fjerde runde med et tab p\xc3\xa5 kun tre partier, slog derefter Maria Sharapova og fulgte op med at vinde over den useedede Dominika Cibulkov\xc3\xa1. Desv\xc3\xa6rre for Wozniacki blev blev hun i semifinalen sl\xc3\xa5et af Vera Zvonareva. Med sin deltagelse i semifinalen i New York blev Wozniacki den ene af kun to kvinder, der i 2010 n\xc3\xa5ede mindst fjerde rundt i alle fire Grand Slam-turneringer \xe2\x80\x93 den anden var Venus Williams._NEWLINE_Wozniackis f\xc3\xb8rste optr\xc3\xa6den i den asiatiske 2010-turneringsr\xc3\xa6kke var i Toray Pan Pacific Open i Tokyo, hvor hun efter fremragende og meget stabilt spil n\xc3\xa5ede finalen, som hun vandt i tre s\xc3\xa6t over Elena Dementieva med \xe2\x80\x93 det var hendes femte titel i 2010. I Beijing umiddelbart efter stod hun over i f\xc3\xb8rste runde, vandt i anden over Sara Errani og fik i tredje runde revanche over sin Wimbledon-overmand Petra Kvitov\xc3\xa1. Sejren bet\xc3\xb8d at hun hvorved hun gik forbi Serena Williams p\xc3\xa5 verdensranglisten og for f\xc3\xb8rste gang indtog WTA-f\xc3\xb8rstepladsen, selv om hun endnu ikke havde vundet en Grand Slam. I kvartfinalen slog hun den tidligere verdensetter Ana Ivanovi\xc4\x87, der er p\xc3\xa5 vej frem efter et dyk i karrieren de seneste tre \xc3\xa5r. Derefter vandt Wozniacki over israelske Shahar Peer i semifinalen og over Vera Zvonareva i finalen, hvilket gav hende den sjette titel i 2010._NEWLINE_Wozniacki kvalificerede sig som den f\xc3\xb8rste til WTA\'s s\xc3\xa6sonfinale i Doha-turneringen, hvor hun kom i gruppe med Elena Dementieva, Samantha Stosur og Francesca Schiavone. Den anden gruppe kom til at best\xc3\xa5 af Kim Clijsters, Vera Zvonareva, Jelena Jankovic og Victoria Azarenka. I sin f\xc3\xb8rste kamp vandt Wozniacki ubesv\xc3\xa6ret over Elena Dementieva, hvis ene fod var tapet op p\xc3\xa5 grund af en mindre skade. I sin anden gruppekamp tabte hun til Stosur fra Australien, men vandt s\xc3\xa5 i tre s\xc3\xa6t over italieneren Schiavone. Hermed sikrede Wozniacki sig f\xc3\xb8rstepladsen p\xc3\xa5 verdensranglisten ved \xc3\xa5rets afslutning, hvilket bragte hende op i et selskab med spillere som Serena Williams, Steffi Graf og Martina Navratilova._NEWLINE_Den 11. oktober 2010 n\xc3\xa5ede hun f\xc3\xb8rstepladsen p\xc3\xa5 WTA-Touren \xe2\x80\x93 en placering hun i f\xc3\xb8rste omgang havde i 18 uger, da Kim Clijsters fra Belgien overtog den. Wozniacki generobrede f\xc3\xb8rstepladsen den 21. februar 2011 og senest igen den 29. januar 2018. I alt har hun pr. 5. februar 2018 ligget p\xc3\xa5 f\xc3\xb8rstepladsen i alt 69 uger.\n_START_SECTION_\n2011\n_START_PARAGRAPH_\nEfter et par opvisningskampe i januar var Wozniackis f\xc3\xb8rste store m\xc3\xa5l Australian Open. Optakten hertil var ikke god, idet hendes f\xc3\xb8rste officielle kamp bet\xc3\xb8d et hurtigt farvel med nederlag i f\xc3\xb8rste kamp i opvarmningsturneringen i Sydney ugen inden Australian Open. Dette nederlag fik ikke st\xc3\xb8rre indflydelse i Australian Open, hvor Wozniacki uden afgivelse af s\xc3\xa6t n\xc3\xa5ede kvartfinalen. Her m\xc3\xa5tte hun ud i tre s\xc3\xa6t mod Francesca Schiavone, inden hun var klar til semifinalen mod Na Li. Kineseren blev for stor en mundfuld for Wozniacki, der tabte i tre s\xc3\xa6t efter at have haft matchbold i andet s\xc3\xa6t._NEWLINE_Efter en tur p\xc3\xa5 Fed Cup-holdet holdt hun en pause, hvor Kim Clijsters akkurat erobrede f\xc3\xb8rstepladsen p\xc3\xa5 verdensranglisten, men blot en uge senere tog Wozniacki denne tilbage, da hun i sikker stil tog sin 13. WTA-sejr i Dubai, hvor Clijsters ikke stillede op.\n_START_SECTION_\n2012\n_START_PARAGRAPH_\nI 2012 deltog Caroline Wozniacki i 23 turneringer fordelt p\xc3\xa5 4 Grand Slam turnering, 18 WTA Tour turneringer samt \xe2\x80\x9dSeason Ending\xe2\x80\x9d turneringen i Sofia. Hun vandt i 2012 yderligere 2 turneringssejre p\xc3\xa5 WTA Tour\xe2\x80\x99en, hvilket skete i Seoul og i Moskva. Caroline Wozniacki optjente i 2012 s\xc3\xa6sonen $2.408.670 i pr\xc3\xa6miepenge, hvilket placerede hende som nummer 7 p\xc3\xa5 listen over indtjente penge i s\xc3\xa6sonen . Caroline Wozniacki startede 2012-s\xc3\xa6sonen som nummer et p\xc3\xa5 verdensranglisten og sluttede s\xc3\xa6sonen som nummer 10 . Caroline Wozniacki mistede f\xc3\xb8rstepladsen p\xc3\xa5 verdensranglisten 29. januar 2012 efter Australian Open og kom ikke tilbage p\xc3\xa5 f\xc3\xb8rstepladsen resten af s\xc3\xa6sonen. Det blev til 67 uger som nummer \xc3\xa9t p\xc3\xa5 verdensranglisten .\n_START_SECTION_\n2013\n_START_PARAGRAPH_\nI 2013 deltog Caroline Wozniacki i 23 turneringer fordelt p\xc3\xa5 4 Grand Slam turnering og 19 WTA Tour turneringer. Hun vandt i 2013 yderligere 1 turneringssejr p\xc3\xa5 WTA Tour\xe2\x80\x99en, hvilket fandt sted i Luxembourg. Caroline Wozniacki startede 2013-s\xc3\xa6sonen som nummer 10 p\xc3\xa5 verdensranglisten og sluttede s\xc3\xa6sonen som nummer 10.\n_START_SECTION_\n2014\n_START_PARAGRAPH_\nHun vandt yderligere 1 titel i Istanbul. Caroline Wozniacki sluttede s\xc3\xa6sonen som nummer 8.\n_START_SECTION_\n2015\n_START_PARAGRAPH_\nHun vandt yderligere 1 titel i Kuala Lumpur. Caroline Wozniacki sluttede s\xc3\xa6sonen som nummer 17.\n_START_SECTION_\n2016\n_START_PARAGRAPH_\nHun vandt yderligere 2 titler i Tokyo og Hongkong. _NEWLINE_Caroline Wozniacki sluttede s\xc3\xa6sonen som nummer 19.\n_START_SECTION_\n2017\n_START_PARAGRAPH_\nCaroline Wozniacki var i otte finaler og vandt to. Den f\xc3\xb8rste kom i Tokyo (Pan Pacific Open) 24. september, hvor hun besejrede Anastasija Pavljutjenkova. Med sine mange gode resultater kvalificerede hun sig til WTA Finals 2017. Her vandt Wozniacki over Elina Svitolina for f\xc3\xb8rste gang i 2017 efter at have tabt mod hende i to finaler. Derefter vandt hun over verdens nummer 1, Simona Halep. I sin tredje puljekamp i round robin blev hun sl\xc3\xa5et af Caroline Garcia i tre s\xc3\xa6t. Hun kom dog videre til semifinalen som toer i sin pulje, og her spillede hun mod vinderen af den anden gruppe, Karolina Pliskova. Wozniacki sejrede og gik videre til finalen, som hun en gang tidligere havde n\xc3\xa5et (2010, hvor hun tabte til Clijsters). Dette \xc3\xa5r m\xc3\xb8dte hun Venus Williams, som hun aldrig havde besejret i deres syv forrige m\xc3\xb8der, men her slog hun amerikaneren for f\xc3\xb8rste gang. Sejren l\xc3\xb8d p\xc3\xa5 6-4, 6-4, og Wozniacki vandt hermed den st\xc3\xb8rste titel i karrieren. Det gjorde, at hun endte s\xc3\xa6sonen p\xc3\xa5 verdensranglistens tredjeplads.\n_START_SECTION_\n2018\n_START_PARAGRAPH_\nCaroline annoncerede ved s\xc3\xa6sonstarten i 2018, at hun har underskrevet et livstidssponsorat. L\xc3\xb8rdag d. 27. januar 2018 vandt Caroline karrierens f\xc3\xb8rste grand slam-turnering, da hun vandt Australien Open i damesingle. Wozniacki var seedet som toer, som sin bedste seedning siden 2012.  Hun besejrede Mihaela Buz\xc4\x83rnescu i to s\xc3\xa6t i f\xc3\xb8rste runde, hvorefter hun kom i problemer mod Jana Fett i anden runde. Wozniacki var bagud 1-5 i tredje s\xc3\xa6t og form\xc3\xa5ede at redde to matchpoints inden hun vandt. Herefter slog Wozniacki Kiki Bertens og Magdal\xc3\xa9na Ryb\xc3\xa1rikov\xc3\xa1 i de n\xc3\xa6ste runder inden hun m\xc3\xb8dte Carla Su\xc3\xa1rez Navarro i kvartfinalen. I semifinalen slog hun belgiske Elise Mertens. Wozniacki var i sin f\xc3\xb8rste grand slam finale siden US Open 2014. I finalen skulle Wozniacki spille mod den f\xc3\xb8rsteseedede verdensetter Simona Halep. Efter et tre-s\xc3\xa6ts drama blev Wozniacki den 9. kvinde nogensinde til at vinde turneringen efter at have v\xc3\xa6ret nede med match points. Samtidig overtog hun igen positionen som nr. 1 p\xc3\xa5 singleranglisten for verdens bedste kvindelige tennisspillere, 6 \xc3\xa5r efter hun sidst var i toppen af ranglisten. Den 30. juni vandt Wozniacki gr\xc3\xa6sturneringen i Eastbourne som opvarmning til Wimbledon. Hendes modstander i finalen var den fremadstormende hviderusser Aryna Sabalenka som hun m\xc3\xb8dte for f\xc3\xb8rste gang i karrieren. Den 7. oktober vandt hun sin 30. WTA turnering efter finalesejren over Anastasija Sevastova ved China Open._NEWLINE_Wozniacki form\xc3\xa5ede i l\xc3\xb8bet af \xc3\xa5ret at kvalificere sig til WTA Finals 2018. Wozniacki var seedet som nummer 2 efter verdensetteren Simona Halep m\xc3\xa5tte tr\xc3\xa6kke sig, hvorfor verdensranglistens nummer 2 Angelique Kerber var f\xc3\xb8rsteseedet. I gruppespillet blev det f\xc3\xb8rst til nederlag mod Karol\xc3\xadna Pl\xc3\xad\xc5\xa1kov\xc3\xa1, hvorefter Wozniacki sejrede over Petra Kvitov\xc3\xa1. Wozniacki var derfor n\xc3\xb8dt til at vinde i to s\xc3\xa6t mod Elina Svitolina for at g\xc3\xa5 videre til semifinalen. Wozniacki endte med at tabe kampen 7-5, 5-7, 3-6 til den senere vinder af turneringen._NEWLINE_Kort efter s\xc3\xa6sonfinalen var overst\xc3\xa5et fortalte Wozniacki verdenen at hun var blevet diagnosticeret med leddegigt, som hun havde v\xc3\xa6ret plaget af siden \xc3\xa5rets Wimbledon-turnering._NEWLINE_Wozniacki sluttede dermed for anden s\xc3\xa6son i tr\xc3\xa6k i top 3 p\xc3\xa5 verdensranglisten.\n_START_SECTION_\nSponsorater\n_START_PARAGRAPH_\nSom s\xc3\xa5 mange andre store stjerner bliver Wozniacki sponsoreret p\xc3\xa5 en r\xc3\xa6kke omr\xc3\xa5der. De mest synlige er p\xc3\xa5 banen. Her er hendes t\xc3\xb8j designet af Stella McCartney. Carolines ketcher har siden 2011 v\xc3\xa6ret af m\xc3\xa6rket Yonex. I 2013 overraskede hun alle, ved opvarmningen til Wimbledon, ved at have tapet ketcheren ind s\xc3\xa5 m\xc3\xa6rket ikke kunne ses . Caroline udtalte om episoden at hun respekterede sponsoratet men bare skulle eksperimentere lidt. Den gik dog ikke og i juli opsagde Yonex sponsoratet._NEWLINE_Wozniacki har en r\xc3\xa6kke andre store kontrakter med blandt andre Sony Ericsson, Rolex, Danske Rejseforsikring, Turkish Airlines.\n_START_SECTION_\nPrivatliv og familie\n_START_PARAGRAPH_\nWozniacki dannede par med den nordirske golfspiller Rory McIlroy. Parret blev forlovet nyt\xc3\xa5rsaften 2013. McIlroy og Wozniacki skulle giftes senere i \xc3\xa5r 2014, men den 21. maj 2014 meldte han i en pressemeddelelse, at han har brudt forlovelsen med Caroline Wozniacki. I 2016 blev hun k\xc3\xa6reste med den amerikanske basketballspiller, David Lee.  3. november 2017 offentliggjorde parret at de var blevet forlovet. Parret blev gift 15. juni 2019 i Toscana. _NEWLINE_Hun er lilles\xc3\xb8ster til fodboldspilleren Patrik Wozniacki, der spiller i den danske fodboldklub Sunred Beach FC.\n_START_SECTION_\nNew York City Marathon 2014\n_START_PARAGRAPH_\nDen 2. november 2014 gennemf\xc3\xb8rte Caroline Wozniacki New York City Marathon p\xc3\xa5 3 timer 26 minutter og 33 sekunder._NEWLINE_Et af form\xc3\xa5lene med at l\xc3\xb8be i New York var at samle penge ind til velg\xc3\xb8renhed. Wozniacki l\xc3\xb8b til fordel for organisationen "Team for Kids" og har samlet mere end 300.000 kroner ind til l\xc3\xb8beaktiviteter for b\xc3\xb8rn og unge.\n_START_SECTION_\nEfternavnet\n_START_PARAGRAPH_\nCarolines efternavn i Danmark er Wozniacki efter faderen. Hendes rette navn p\xc3\xa5 polsk burde v\xc3\xa6re Caroline Wo\xc5\xbaniacka, da hun er af hunk\xc3\xb8n. Det gav imidlertid problemer hos danske myndigheder at ville h\xc3\xa6vde, at et efternavn skulle kunne findes i flere former._NEWLINE_Polske aviser skriver ofte Karolina Wo\xc5\xbaniacka.'